OBRAZLOŽITVENI MEMORANDUM

1.Predmet urejanja predloga

Ta predlog se nanaša na sklep o določitvi stališča, ki naj se v imenu Unije zastopa v svetu članic Mednarodnega sveta za oljke (v nadaljnjem besedilu: IOC) v zvezi z odstranitvijo kategorije navadnega deviškega oljčnega olja iz Priloge B k Mednarodnemu sporazumu o oljčnem olju in namiznih oljkah.

2.Ozadje predloga

2.1.Mednarodni sporazum o oljčnem olju in namiznih oljkah iz leta 2015

Cilji Mednarodnega sporazuma o oljčnem olju in namiznih oljkah iz leta 2015 (v nadaljnjem besedilu: Sporazum) so (i) prizadevanje za enotnost pri nacionalni in mednarodni zakonodaji o fizikalno-kemijskih in organoleptičnih lastnostih oljčnih olj, olj iz oljčnih tropin in namiznih oljk, da bi preprečili morebitne trgovinske ovire, (ii) izvajanje dejavnosti na področju fizikalno-kemijskega in organoleptičnega preskušanja, ki prispevajo k znanju o sestavi in kakovostnih lastnostih oljčnih proizvodov, zaradi utrditve mednarodnih standardov ter (iii) okrepitev vloge Mednarodnega sveta za oljke kot foruma odličnosti za mednarodno znanstveno skupnost na področju oljk in oljčnega olja.

Prenovljena različica Sporazuma je začela veljati 1. januarja 2017.

Evropska unija je pogodbenica Sporazuma.

2.2.Svet članic

Svet članic Mednarodnega sveta za oljke (v nadaljnjem besedilu: svet članic) je vrhovni organ in glavni organ odločanja IOC, ima vse pristojnosti za izvajanje in izvaja vse naloge, ki so potrebne za doseganje ciljev tega sporazuma. Evropska unija je kot pogodbenica Sporazuma članica IOC in je zastopana v svetu članic. V skladu s členom 19(2) Sporazuma IOC lahko svet članic sprejema sklepe o spremembi prilog k Sporazumu IOC. V skladu s členom 10(3) Sporazuma IOC se sklepi sveta članic o kakršnih koli spremembah Sporazuma sprejemajo s soglasjem.

2.3.Predvideni akt sveta članic

Izvršni sekretariat IOC je 29. aprila 2022 svojim članicam poslal besedilo sklepa o kemiji in standardizaciji, ki naj bi ga sprejel svet članic. Namen predvidenega akta je s 1. januarjem 2026 iz Priloge B k Sporazumu IOC odstraniti kategorijo navadnega deviškega oljčnega olja. V skladu s členom 20(1) Sporazuma se poimenovanja iz prilog B in C k Sporazumu IOC uporabljajo v mednarodni trgovini članic. Predvideni akt bo tako spremenil Prilogo B k Sporazumu IOC.

Delovni dokument služb Komisije, ki je priložen temu predlogu, vključuje besedilo sklepa.

EU je na 115. zasedanju Mednarodnega sveta za oljke (junija 2022) zaprosila za odlog sprejetja sklepa, saj ga ni mogla odobriti (čas, potreben za sprejetje stališča, ki se zastopa v imenu Unije). Zato bo stališče, opredeljeno v tem sklepu, zastopano v imenu Unije bodisi na 116. zasedanju IOC novembra 2022 bodisi v morebitnem postopku za sprejemanje sklepov sveta članic z izmenjavo pisem na podlagi člena 10(6) Sporazuma pred naslednjim rednim zasedanjem novembra 2022.

3.Stališče, ki se zastopa v imenu Unije

S sklepom, ki ga bo sprejel svet članic, se bo spremenila Priloga B k Sporazumu IOC, tako da bo s 1. januarjem 2026 odstranjena kategorija navadnega deviškega oljčnega olja. Takrat bo potreben dodaten sklep sveta članic, da se ta kategorija in z njo povezani parametri črtajo iz trgovinskega standarda Mednarodnega sveta za oljke za oljčno olje in olje iz oljčnih tropin.

V Uredbi (EU) št. 1308/2013 Evropskega parlamenta in Sveta taka kategorija oljčnega olja ne obstaja. Zato navedeni sklep ustreza ciljem politike Unije v zvezi s standardi za trženje kmetijskih proizvodov, kot je določeno v naslovu II dela II Uredbe (EU) št. 1308/2013 Evropskega parlamenta in Sveta.

Ob upoštevanju postopka odločanja v svetu članic IOC je stališče Unije potrebno za sprejetje sklepa iz Priloge.

4.Pravna podlaga